Камионите над 12 т само с вериги по пътя София - Варна в област Търговище - 24chasa.bg
Камионите над 12 т само с вериги по пътя София - Варна в област Търговище
https://www.24chasa.bg/novini/article/5982386 www.24chasa.bg
08.01.2017 16:58; Ваньо Стоилов 0;
От сектор "Пътна полиция" в Търговище съобщиха, че е отпаднала забраната за движение на товарни автомобили с тегло над 12 т по участъка от първокласен път I-4/София-Варна/ на територията на област Търговище. Те обаче задължително трябва да се движат с вериги.
В същото време от община Търговище информираха, че към 16 часа в неделя, 8 януари, са отворени пътищата към следните села в общината: Руец, Овчарово, Кралево, Голямо Соколово, Бистра, Съединение, Васил Левски, Ловец, Острец, Пресяк, Давидово, Буйново, Макариополско, Здравец, Подгорица, Голямо ново. Проходимостта им не е гарантирана заради продължаващите навявания и динамичната обстановка. Работи се в посока Стража и Вардун, но разчистването е много затруднено.
Машините непрекъснато се отклоняват от зададените им маршрути за чистене, за да извършват спасителни акции на закъсали автомобили. Имало е случай на попаднал в блокада автомобил с деца, за който е насочена техника от община Търговище и пътната фирма, която е успяла да извади колата. Шофьор на бус с хляб сигнализирал, че е заседнал към Момино и няколко часа екипите са го търсили, разривайки преспи. Оказало се, че всъщност той е в района на Здравец.
Община Търговище призовава гражданите за повече отговорност и съпричастност в тежката ситуация, тъй като отклоняването на техниката забавя пробиването на преспите.
Целият ресурс на пътноподдържащите фирми, БКС, земеделска техника от селата и строителни фирми в общината е хвърлен в битка с навяванията по пътищата и отваряне на коридори към селата, където обстановката е най-тежка, обобщват от община Търговище.